Nicolaus Vernulaeus
Nicolaus Vernulaeus, sive vulgo Nicolas de Vernulz, est humanista, historiographus regius, et scriptor comoediarum dramatumque, natione Luxemburgensis. Natus est in magno ducatu Luxemburgensi anno 1583 et ultimum vitae flatum reddidit in urbe Lovanii circa annum 1649. Filius erat cuiusdam nobilis militis qui, imperante Philippo II Hispaniae, militavit. Studia perfecit in universitatibus studiorum Treverensi et Agrippiniensi. Fuit professor eloquentiae latinae in Studio Generali Lovaniensi, successit professori famoso Johanni- Baptistae Gramayo. Etiam fuit professor linguae latinae in Collegio Trilingui ab anno 1646 ad annum 1649. Fuit rector magnificus Studii Generalis Lovaniensis annis 1632, 1644 et 1645. Varia scripta, semper latine exarata conscripsit, inter quae praecipue tragoedias quae in theatro universitario cum successu repraesentabantur. Saepe materiam suis tragoediis in rebus suo tempore actis eligebat. Ita persona praecipua in tragoedia cui titulus "Fritlandius" erat famosus ille dux Wallenstein. Iosephus IJsewijn eum ponit inter maioris momenti scaenographos Lovanienses. Etiam ut historicus scripsit librum de historia Studii Generalis Lovaniensis, qui nunc semper utilis est ad historiam huius priscae Universitatis abolitae anno 1797 cognoscendam et inveniendam.